- Jeg synes ikke, at demonstrationer og strejker er vejen frem. Det fører ingen steder hen. Ordene kommer fra administrerende direktør Jesper Bundgaard Madsen fra transport- og speditionsvirksomheden Vendelbo Spedition. Samtidig kommer ordene på baggrund af den planlagte demonstration, som skal finde sted på mandag den 15. maj. Her vil flere tilkørsler til motorveje blive blokeret af lastbiler landet over. Vognmændene, der tidligere troppede op med deres lastbile på Christiansborg også, er rasende over en ny kilometerafgift for lastbiler i 2025. - Jeg er modstander af blokader, for det er ikke den rigtige vej at gå, siger Jesper Bundgaard Madsen. - Jeg er (ligesom de deltagende i demonstrationen red.) imod afgiften, for den er skæv og dårligt lavet. Ifølge den administrerende direktør vil en demonstration, der formidles gennem blokader, gå hårdt ud over de forskellige speditionsvirksomheders kunder, hvis varer ikke vil kunne komme frem grundet blokerede veje. Rigelig betænkningstid Holdningen en ganske anden hos vognmand Morten Dalgaard Andersen fra KA Transport og Montage. Han deltager i en af mandagens blokader i Nordjylland for at vise sin utilfredshed med afgiften. Han medbringer dog ikke selv et køretøj til blokaden. - Vi har forsøgt at komme i dialog hele vejen igennem, og regeringen er blevet varslet om demonstrationen for en måned siden, så vi var nødt til at tage næste skridt, siger Morten Dalgaard Andersen og fortsætter: - De har haft rigtig god tid til at lytte til, hvad vi siger. Vognmanden understreger, at man har forsøgt sig med breve til blandt andet skatteministeren Jeppe Bruus (S) og møde med ham, men at der ikke er kommet nogen tilbagemelding. Men når blokader af vejnettet vil gå ud over de almindelige danskere snarere end politikerne, er det så den bedste løsning? - Det er vi også trætte af. Det vil dog kun gælde motorvejstilkørsler, og det bliver en lovlig demonstration. Så snart vi får at vide, at det ikke er lovligt, stopper vi, siger han. Det er endnu uvist hvilke tilkørsler, der mandag vil være blokerede. Vognmand Lars Kirkegaard Nielsen fra Lakini Transport, der står for koordineringen af blokaderne i Nordjylland, ønsker ikke at informere TV2 Nord om lokationerne.

Opsummering:
Mandag er der varslet blokader af motorvejstilkørsler landet over i protest mod lastbilers kommende kilometerafgift. Det er dog ikke alle vognmænd, der er tilhænger af metoden.